子羨

子羨，尊號帝乙，係商朝第三十任君主，係紂王辛老豆，不過唔知佢確實嘅在位時間，比較可信嘅時間係前1101年－前1076年在位。

生平 
佢係文丁托個細仔，大佬係箕子，二佬係比干。後嚟老豆文丁死咗，由佢繼位，成為商朝君主。跟據《史記》嘅說法，商朝響佢上台之後愈嚟愈衰落。響佢繼位第二年，周開始同商打仗。響第三年，周朝發生地震，伐商呢件事因而作罷。響第十年，佢開始同人方打仗。亦有人話佢響晚年遷都去朝歌。

帝乙歸妹 
歸妹係講子羨佢嫁個妹去西伯姬昌，但係最後都係返歸而算數。

由於先王子托怕周有朝一日會威脅到佢，所以誘騙姬歷過嚟之後即刻監禁佢，從而餓死佢。因呢件事，商周關係惡化。輪到子羨佢嘅時候，人方響度搞搞震，佢驚周會趁機搞事，所以嫁女和親，希望和好。以周嚟講，卦辭征凶，無攸利。但係嗰時周嘅勢力都係唔夠商嚟，如果同商打起仗會對周非常不利，所以和親對周反而仲好。《詩經·大明》都寫有「大邦有子，俔天之妹。文定厥祥，親迎於渭。造舟為梁，不顯其光。」而二女嫁嗰時已經過咗月圓，仲有嬬女伴嫁。不過佢哋無生仔，所以最後二女返歸。

征伐人方 
人方係晚商時期一個位於東方、而且好強大嘅方國，而後嚟周朝就叫人方做東夷。根據甲骨卜辭，響佢在位期間至少同人方打過兩場仗。不過佢響任內都未打低人方，一直到仔紂王辛一代先至打低人方，但就因而造成國力空虛。

傳位 
佢有三個仔，分別係大仔啟、二仔衍同埋細仔辛。因為大仔啟同埋二仔衍都係庶出，而細仔辛係正室個親生仔，所以就立辛做太子。

不過《呂氏春秋》就話啟同辛其實都係正室生嘅，不過因為正室生啟嗰陣身份只係「妾」，而輪到生辛嗰陣身份係正室。本身子羨佢係想立啟做太子，不過一個太史反對，話「有妻之子，而不可置妾之子。」因而立辛做太子。

屋企 
老豆：文丁托
 大仔：微子啟
 二仔：微仲衍
 細仔：紂王辛

攷 

商朝君主